I dag er der optagelsesprøver til to ud af de 70 bacheloruddannelser på Københavns Universitet, men om to år vil universitetet sende alle kvote 2-ansøgere gennem en adgangsprøve.

Efter prøven vil nogle ansøgere blive indkaldt til en samtale, mens andre skal skrive en motiveret ansøgning på stedet. Dermed håber universitetet at få et mere ufiltreret indtryk af de studerendes motivation.

Den nye optagelsesmodel skal i det hele taget sikre en mere individuel vurdering, siger sektionschef for vejledning og optagelse på Københavns Universitet Pernille Kindtler.

- Det er desuden vores klare forventning, at vi vil finde et endnu bedre match mellem studerende og uddannelser, så vi kan holde en høj faglig kvalitet på uddannelserne og samtidig mindske frafaldet, siger hun.

Frist for kvote 2 • I dag er der frist for at søge ind på en videregående uddannelse via kvote 2.

• Det er den vej, ansøgerne må gå, hvis de ikke kan lande en plads på drømmestudiet med deres karaktergennemsnit via kvote 1, eller hvis de ikke har en gymnasial uddannelse.

• I kvote 2 bliver ansøgerne optaget på baggrund af kriterier, som fastsættes af det enkelte uddannelsessted.

• Antallet af kvote 2-pladser fastlægges også af det enkelte uddannelsessted.

• Ansøgerne får først svar på, om de er blevet optaget, sammen med kvote 1-ansøgerne den 28. juli.

• Sidste år søgte 56.042 ind på en videregående uddannelse via kvote 2.

SDU har adgangsprøver til 80 ud af 82 uddannelser

Rykker vi en tur over Storebælt, så var der sidste år optagelsesprøver til 60 af de 82 bacheloruddannelser på Syddansk Universitetet.

I år er tallet steget, så der er optagelsesprøver til 80 bacheloruddannelser - det vil sige alle med undtagelse af to: Bibliotekskundskab samt Informationsvidenskab.

Længere vestpå - på Aarhus Universitet - var der sidste år optagelsesprøve til én bacheloruddannelse. I år er tallet fire, og næste år er der optagelsesprøver til alle universitetets naturvidenskabelige uddannelser, hvormed optaget til 14 af universitetets bacheloruddannelser bliver afgjort af prøver.

På Copenhagen Business School i København er der endnu ikke indført adgangsprøver, men her er man i gang med at undersøge fordele og ulemper ved modellen.

Der er heller ikke adgangsprøver på Danmarks Tekniske Universitet i Lyngby, men også her finder man muligheden for at indføre adgangsprøver "interessant".

Kan være med til at mindske frafaldet

Hos Danmarks Evalueringsinstitut, der evaluerer alle dele af det danske uddannelsessystem, ser områdechef for videregående uddannelser Jakob Rathslev en række fordele ved adgangsprøverne.

Han vurderer, at de kan være med til at skabe et bedre match mellem de studerende og uddannelser - og dermed mindske frafaldet.

I den sammenhæng påpeger han, at kvote 2-systemet traditionelt har lagt stor vægt på eksempelvis udlands- eller højskoleophold, uden at det nødvendigvis er relevant for en given uddannelse.

- Fordelene ved at have testbaserede optag er, at universiteterne kan teste for ting, der er vigtige for at kunne gennemføre en specifik uddannelse, siger han.